钦定古今图书集成/明伦汇编/官常典/第207卷 > 赵憬
## 钦定古今图书集成/明伦汇编/官常典/第207卷 > 赵憬

按《唐书》本传，“憬字退翁，渭州陇西人。曾祖仁本，仕为
吏部侍郎，同东西台三品。憬志行峻洁，不屑衒贾。宝
应中，方营泰、建二陵，用度广，又吐蕃盗边，天下荐饥，
憬褐衣上疏，请杀礼从俭，士林叹美。试江夏尉，佐诸
使府，进太子舍人。母丧免，有芝生壤树。建中初，擢水
部员外郎。湖南观察使李承表憬自副。承卒，遂代之。”
召还，阖门不与人交。李泌荐之，对殿中占奏，明辨通
古今，德宗钦悦，拜给事中。贞元中，咸安公主降回纥，
诏关播为使，而憬以御史中丞副之。异时使者多私
赍以市马规利入，独憬不然。使未还，尚书左丞缺，帝
曰：“赵憬堪此。”遂以命之。考功岁终，请如至德故事课
殿最。憬自言荐果州刺史韦证，以贪败，请降考，校考
使刘滋谓憬知过，更以考升。窦参当国，欲抑为刺史，
帝不许。参罢，进中书侍郎、同中书门下平章事，与陆
贽同辅政。贽于裁决少所让，又徙憬门下侍郎，繇是
不平，自以不任职，数称疾。时杜黄裳遭奄人谗诋，穆
赞、韦武、李宣、卢云等为裴延龄构摈，势危甚，憬救护
申解，皆得免。初，贽约共执退，延龄既对，贽极言其奸，
帝色变，憬不为助，遂罢，贽乃始当国。憬精治道，常以
国本在选贤节用，薄赋敛，宽刑罚，恳恳为天子言之。
又陈前世损益当时之变，献《审官》六议：一议相臣曰：
“中外知其贤者用之，能者任之，责材之备，为不可得。”
二议庶官曰：“‘臣尝谓拔十得五，贤愚犹半’。陛下曰：‘何
必五也？十二可矣。故广任用，明殿最，举大节，略小瑕，
随能试事，用人之大要也’。”三议京司阙官。曰：“今要官
阙多，闲官员多，要官以材行，闲官以恩泽，是选拔少，
优容众也。宜补阙员，以育人材。”四议考课曰：“今内庶
僚，外刺史，课最尤者，擢以不次。善矣。臣谓黜陟宜责
岁限，若任要重未当迁者，加爵或秩，其馀进退，宜示
迟速之常。若课在中、考如限者，平转而历试之，即无
苟且之心，滞淹之虑。”五、议遗滞曰：“陛下委宰辅举才，
不遍知也，则访之庶僚；又不遍知也，访之众人，众声
嚣然。十誉之未信，一毁之可疑。臣谓宜采士论，以誉
多者先用，非大故者勿弃。”六、议藩府官属曰：“诸使辟
署，务得才以重府望。能否己试，则引而置之朝，无俾
久滞。”帝皆然之，下诏褒答。辅政五年卒，年六十一。其
《息上卒时槁奏》，帝悼惜之，赠太子太傅，谥曰贞宪。憬
性清约，位台宰而第室童仆，犹儒先生家也，得禀入，
先建家庙而竟不营产。其镇湖南也，令狐峘、崔儆并
为部刺史，不守法，憬以正弹治之，皆遣客𣊻憬失于
朝。及为相，乃擢儆自大理卿为尚书右丞，峘方贬衢
州别驾，引为吉州刺史，人以为贤。